CELEX: 32021D1787
Language: bg
Date: 2021-10-05 00:00:00
Title: Решение (ЕС) 2021/1787 на Съвета от 5 октомври 2021 година за позицията, която трябва да се заеме от името на Европейския съюз в рамките на Международния съвет по зърното по отношение на изменението на определението за „зърно“ или „зърна“ съгласно Конвенцията за търговията със зърно от 1995 г.

11.10.2021   
               
               
                  BG
               
               
                  Официален вестник на Европейския съюз
               
               
                  L 359/103
               
            
         РЕШЕНИЕ (ЕС) 2021/1787 НА СЪВЕТА
         от 5 октомври 2021 година
         за позицията, която трябва да се заеме от името на Европейския съюз в рамките на Международния съвет по зърното по отношение на изменението на определението за „зърно“ или „зърна“ съгласно Конвенцията за търговията със зърно от 1995 г.
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Конвенцията за търговията със зърно от 1995 г. (наричана по-нататък „Конвенцията“) бе сключена от Съюза с Решение 96/88/ЕО на Съвета (1) и влезе в сила на 1 юли 1995 г.
                  
               
                     (2)
                  
                  
                     В член 2, параграф 1, буква д) от Конвенцията се определя значението на понятието „зърно“ или „зърна“ за целите на Конвенцията. Членовете на Международния съвет по зърното могат да решат да изменят това определение в съответствие с член 32 от Конвенцията.
                  
               
                     (3)
                  
                  
                     На 14 май 2021 г. Секретариатът на Международния съвет по зърното предложи бобовите култури да бъдат добавени към определението за „зърно“ или „зърна“ по член 2, параграф 1, буква д) от Конвенцията, считано от 1 ноември 2021 г. Съгласно посоченото предложение „лещата, сушеният грах, нахутът, сушеният фасул, други бобови култури и продуктите от тях се включват в определението за „зърно“ или „зърна“ по член 2, параграф 1, буква д) от Конвенцията за търговията със зърно от 1995 г.“.
                  
               
                     (4)
                  
                  
                     Съгласно (проекта на) „Определения и класификация на стоките“ от 1994 г. на Организацията за прехрана и земеделие на Организацията на обединените нации „Бобовите растения са едногодишни бобови култури, които дават от едно до 12 зърна или семена с променлив размер, форма и цвят в шушулката. Те се използват както за храна, така и за фураж.“.
                     
                  
               
                     (5)
                  
                  
                     Целесъобразно е да бъде определена позицията, която трябва да се заеме от името на Съюза в рамките на Международния съвет по зърното по отношение на изменението на определението за „зърно“ или „зърна“ в Конвенцията, тъй като разширяването на продуктовия обхват на Международния съвет по зърното чрез добавяне на бобовите култури към определението за „зърно“ или „зърна“ е в интерес на Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Международния съвет по зърното, е да се гласува в подкрепа на изменението на член 2, параграф 1, буква д) от Конвенцията за търговията със зърно, като бобовите култури се добавят към определението за „зърно“ или „зърна“ в съответствие с предложението, представено от Секретариата на Международния съвет по зърното на 14 май 2021 г.
         
         
            Член 2
            Настоящото решение влиза в сила в деня на приемането му.
         
         
            Съставено в Люксембург на 5 октомври 2021 година.
            
               
                  За Съвета
               
               
                  Председател
               
               A. ŠIRCELJ
            
         
         
            (1)  Решение 96/88/ЕО на Съвета от 19 декември 1995 г. относно одобряването от Европейската общност на Конвенцията за търговията със зърно и Конвенцията за продоволствената помощ, които съставляват Международното споразумение за зърното от 1995 г. (ОВ L 21, 27.1.1996 г., стр. 47).